《城西水亭放歌送别熊羽人》
明代·李云龙

春溪流嘶齧城墙，垂阳吹花冉冉香。熊生彩鹢生双翮，季子御冉来送将。

松胶赴吻如潮语，醉跨溪流挟飞雨。虹霓绕笔席边生，手制归云题别绪。

诗成袒跣笑相呼，溪头对掷明月珠。江花水鸟为歌舞，龙女天吴来有无。

丈夫有才不自试，袖吾补天手奚俟。为蛟为螭任变化，尊前一别寻常事。

行矣熊生去莫迟，太平天子正龙飞。金台突兀应无恙，为我先张万丈旗。

作者简介：李云龙，字烟客。番禺人。少补诸生，负奇气，一时名士多严事之。绌于遇，以赀游国学，卒无成。走塞上，客东莞袁崇焕所。时崇焕总制三边，威名大震，云龙在幕参其谋。既而崇焕死，遂为僧，称二严和尚。明亡，不知所终。著有《雁水堂集》、《啸楼前后集》、《遗稿》、《别稿》行世。清同治《番禺县志》卷四二、清陈伯陶编《胜朝粤东遗民录》卷四有传。李云龙诗，以广东省立中山图书馆所藏民国手抄本《啸楼诗集》为底本，参校以广东省地方文献馆民国铅印本《啸楼集》及清温汝能《粤东诗海》。